DANAS je na redu drugi krug izbora za hrvatskog predsjednika. Hrvatski birači odlučuju hoće li u idućih pet godina na čelu države imati predsjednicu ili predsjednika, Kolindu Grabar-Kitarović (HDZ) ili Zorana Milanovića (SDP). Birališta su otvorena u 7 sati ujutro, a tijek izbornog dana mogli ste pratiti na Indexu.

> UŽIVO IZLAZNE ANKETE Milanoviću 53% glasova, Kolindi 46% glasova

Pravo glasa ima 3,860.000 birača u Hrvatskoj i inozemstvu, gotovo 5400 više u odnosu na prvi izborni krug. Broj prethodno registriranih, vjerojatno ljudi koji odlaze na zimovanje u inozemstvo, porastao je za oko tri tisuće, privremeno upisanih, dakle onih koji unutar Hrvatske mijenjaju mjesto za glasanje je oko 4000 više... Kao i u prvom krugu, birači će moći glasati na ukupno 6533 biračka mjesta, u Hrvatskoj ih je 6409, u inozemstvu, odnosno u 47 država, 124, od čega trećina (44) u Bosni i Hercegovini.

Birališta se zatvaraju u 19 sati, nakon čega će odmah biti objavljene izlazne ankete, dok će prvi nepotpuni rezultati biti objavljeni u 20 sati. Od 20 nadalje će se rezultati osvježavati svakih 5 minuta, a sve ćete uživo, kao i javljanja iz stožera kandidata, moći pratiti na Indexu.

>> Tijek izbornog dana IZ MINUTE U MINUTU mogli ste pratiti na Indexu

19:00 Objavljeni su rezultati izlaznih anketa. Milanović ima 53,25 posto, a Kolinda 46,75 posto. OPŠIRNIJE...

18:50 Još 10 minuta do izlaznih anketa.

18:45 Još 15 minuta do izlaznih anketa.

18:40 Još 20 minuta do izlaznih anketa.

18:35 Još 25 minuta do izlaznih anketa.

18:30 Još 30 minuta do izlaznih anketa.

18:25 Za 35 minuta, točno u 19:00 sati, objavljuju se izlazne ankete.

18:12 HAKOM je blokirao broj s kojeg je poslan SMS u kojem je navodno nuđen put u Međugorje i bon od 500 kuna u zamjenu za glas na izborima. Navodno je SMS bio šala. OPŠIRNIJE...

17:38 DIP je objavio i izlaznost do 16:30 u većim gradovima. Najveća je u Krapini, drugi je Karlovac, a treći Čakovec. U Zagrebu je izlaznost do 16:30 sati 45,90 posto. Najmanja izlaznost je u Vukovaru, 38,86 posto. Sve podatke o gradovima pogledajte OVDJE.

17:23 U odnosu na prvi izborni krug ove je nedjelje do 16,30 sati glasovalo 190 tisuća birača više, ali i 170 tisuća manje u odnosu na 2. krug prije pet godina.

17:20 Glasnogovornik DIP-a komentirao je izlaznost u 16:30.

17:06 Pogledate izlaznost po županijama.

17:05 U Bosni i Hercegovini izlaznost je i dalje više od 50 posto veća nego u prvom krugu.

U prvom krugu je tamo izašlo 19.389 birača, a 28.327 sada.

17:00 Izlaznost do 16:30 je 43,52 posto. Veća je nego u prvom krugu kada je iznosila 38,82 posto

16:52 DIP bi za desetak minuta trebao objaviti nove podatke o izlaznosti do 16:30 sati.

15:48 Gong je na stranici na Facebooku upozorio na moguće izborne malverzacije. Objavili su kako se društvenim mrežama širi SMS koji sugerira kupovinu glasova, a objavili su i sliku spornog SMS-a. Poručili su kako su sve prijavili DIP-u. OPŠIRNIJE...

14:49 Pitali smo birače što očekuju od izbora.

14:20 Situacija u Mostaru je kaotična. OPŠIRNIJE...

14:04 Iskusni kriminalist Željko Cvrtila za Index je kratko komentirao današnji verbalni napad na Zorana Milanovića ispred biračkog mjesta. OPŠIRNIJE...

13:50 Državno izborno povjerenstvo je izrazilo zadovoljstvo što mu je Ustavni sud 'dao za pravo' u pogledu odluke da promatračima nevladine udruge U ime obitelji uskrati pravo promatrati drugi krug izbora za predsjednika države.

DIP je, naime, u subotu zaključio da se ta udruga ne može smatrati udrugom koja neovisno promatra predsjedničke izbore jer otvoreno podržava jednu kandidatkinju, pa je njenim promatračima uskratio ranije dano pravo.

U ime obitelji se Ustavnom sudu žalila na odluku DIP-a, no Sud je u nedjelju odbio žalbu udruge ocijenivši je neosnovanom.

13:30 DIP je zabilježio i jedan značajniji incident, o kojem je Državno izborno povjerenstvo izvijestilo ravnateljstvo policije.

Dogodilo se na biračkom mjestu u Osijeku, na kojem je došlo do remećenja javnog reda i mira i verbalnog napada birača na jednu od članica biračkog odbora.

Policija je intervenirala i pokrenula optužni prijedlog za remećenje javnog reda i mira, kazao je Slaven Hojski, član Državnog izbornog povjerenstva.

13:15 Pogledajte gužve u Mostaru.

12:30 U BiH je do 11:30 sati glasalo 3500 birača više nego u prvom krugu. OPŠIRNIJE....

12:00 Do 11:30 sati na birališta je izašlo 18,87 posto birača. Za usporedbu, u prvom krugu do 11:30 glasalo je 15,75 posto, odnosno 552.129 birača. U drugom krugu prošlih predsjedničkih izbora u siječnju 2015. godine do 11:30 glasalo je 21,92% birača.

11:45 Na tri od četiri australska biračka mjesta drugi krug izbora za hrvatskog predsjednika već je završio, glasalo se i u Canberri iako je bilo upitno hoće li se zbog požara biralište uopće otvoriti.

"Zbog požara koji već tjednima haraju tim dijelom Australije, bilo je upitno hoće li se biračko mjesto u Canberri uopće otvoriti, no na naše iznenađenje glasovala su 132 birača", kazala je potpredsjednica Državnog izbornog povjerenstva (DIP) Ana Lovrin.

Četvrto biračko mjesto u Australiji, ono u Perthu, svoja vrata zatvara u podne po hrvatskom vremenu. U isto vrijeme zatvara se i biralište u hrvatskom veleposlanstvu u Pekingu, a sat ranije ono u veleposlanstvu u Japanu.

Posljednje biračko mjesto za izbor hrvatskog predsjednika otvara se u nedjelju u 16 sati u Los Angelesu po hrvatskom vremenu.

13:35 Izborno jutro uglavnom prolazi mirno, svećenik u Petrinji nagovarao za koga da se glasa. OPŠIRNIJE...

11:10 Kolinda je glasala u društvu Jakova.

"Danas je dan ponosa, slavi se demokracija. Svaki čovjek je važan i svaki glas je važan. Danas odlučujemo kakvu ćemo Hrvatsku imati idućih pet godina. Idemo zajedno graditi Hrvatsku koja će gledati unaprijed, a ne unatrag", rekla je Kolinda nakon glasanja.

10:42 Milanović je glasao. Verbalno je napadnut na biralištu. "Ne može mene nitko maknut, komunjara da me makne. Laže vas sviju. Šta je, šta se ti javljaš?", vikao je odvjetnik Branimir Jović na biralištu. Milanović je kazao kako "ovo nije slučajno".

10:35 U Splitu je na jednom biračkom mjestu osvanuo vulgaran i uvredljiv grafit protiv oboje predsjedničkih kandidata. Odmah je počelo uklanjanje.

10:11 Glasao je i ministar uprave Ivan Malenica.

10:05 Glasao je i Dragan Čović. OPŠIRNIJE...

09:39 Od istarskih političara u Puli prvi je na birališta stigao tamošnji gradonačelnik i predsjednik IDS-a Boris Miletić. OPŠIRNIJE...

9:15 Glasao je Andrej Plenković.

"Danas je drugi krug predsjedničkih izbora, važno je za jačanje demokracije da što više ljudi izađe na izbore i pokloni povjerenje kandidatu koji će Hrvatsku voditi u pravom smjeru.

Ja sam svoje pravo iskoristio", kazao je Plenković.

9:02 Uz izuzetak jednog u Zagrebu koji je otvoren desetak minuta kasnije, sva druga biračka mjesta za izbor hrvatskog predsjednika otvorena su na vrijeme, a na birališta u Mostaru birači su došli i prije otvaranja, potvrdili su u Državnom izbornom povjerenstvu.

Razlog kašnjenja jednog biračkog mjesta u Zagrebu tehničke je naravi, brzo je riješen i nije uzrokovao nikakav zastoj u glasanju, rečeno je u DIP-u.

8:39 DIP je jučer zabranio Markićkinoj udruzi promatranje izbora jer otvoreno podržava i poziva na glasanje za Kolindu Grabar-Kitarović.

Markićkina udruga danas je odgovorila na zabranu:

"U ime obitelji smatra odluku DIP-a da udruzi U ime obitelji zabrani promatranje izbora u Gradu Zagrebu proizvoljnom i potpuno neutemeljenom. Ona škodi građanskom nadzoru izbora i na nju ćemo dostaviti žalbu Ustavnom sudu RH. U ime obitelji zadovoljava sve uvjete za promatranje izbora.

DIP je danas od udruge U ime obitelji u 11.32 sati zatražio očitovanje do 13 sati o jučerašnjem dopisu udruge, da bi nam dva sata kasnije odlučili zabraniti promatranje izbora na temelju jučer objavljenog komentara, o kojemu nisu zatražili očitovanje.

U ime obitelji već 5 godina, od 2014., promatra izbore – naši promatrači i prijedlozi za poboljšanje izbornog procesa doprinose transparentnosti i unapređenju provedbe izbora u Hrvatskoj.

Zalažemo se za promjenu izbornog sustava, ukidanje izborne šutnje i unaprjeđenje izbornog procesa promatranjem i davanjem preporuka. U promatranju izbora je do sada sudjelovalo tisuće volontera koje je udruga U ime obitelji istrenirala i prenijela im znanja za poboljšanje izbornih procesa.

U ovih 5 godina promatranja izbora naši educirani promatrači nisu promatrali samo na biračkim mjestima. U ime obitelji je prva udruga koja je promatrala izbore na svim razinama: na biračkim mjestima, u gradskim izbornim povjerenstvima, DIP-u i APIS-u", poručili su.

07:35 Otvorena su i birališta u Mostaru, a kako javlja N1, stotine birača došle su već prije 7 sati na glasačka mjesta.

Hrvatski državljani koji žive u Bosni i Hercegovini moći će glasati na ukupno 44 biračka mjesta, i to u gradovima sjedištima diplomatsko-konzularnih predstavništava Hrvatske u BiH.

Najviše biračkih mjesta, njih 19, ima u Mostaru.

Po brojnosti slijedi Vitez u srednjoj Bosni s 10 biračkih mjesta te Sarajevo sa šest. Četiri biračka mjesta su u Livnu, tri u Tuzli te dva u Banjoj Luci.

07:10 USKOK-ov optuženik Milan Bandić odmah je u 7 sati glasao. Na biralište je došao u pratnji supruge Vesne i psa Rudija.

07:00 Otvorena su birališta.

Birače će na biralištima dočekati glasački listići s imenima dvoje kandidata, glasa se samo za navedene kandidate, i to tako da se zaokruži redni broj ispred njihova imena.

Prvi krug sedmih izbora za predsjednika države imao je relativno visoku izlaznost, 51,2 posto, glasalo je 1,9 milijuna birača, oko 100 tisuća više u odnosu na 1. krug izbora prije pet godina.

Državno izborno povjerenstvo (DIP) pozvalo je birače da i u nedjelju iskoriste svoje pravo i izađu na birališta.

"Pozivamo birače da u nedjelju izađu na birališta i iskoriste svoje pravo na način kako to smatraju da treba biti", poručila je potpredsjednica Povjerenstva Vesna Fabijančić-Križanić.

Naglasila je da će današnji izbori biti provedeni kao i svi dosadašnji, pošteno i po najvišim standardima.

Poslodavce koji će danas raditi DIP poziva da zaposlenicima omoguće izlazak na biračka mjesta. "Pozivamo ih da organizacijom rada omoguće zaposlenicima/biračima da iskoriste svoje biračko pravo", istaknula je potpredsjednica DIP-a.

S obzirom na to da se hrvatski predsjednik bira u 47 država diljem svijeta, zbog vremenske razlike u nekima su izbori počeli već u subotu navečer i završit će do nedjelje u podne, odnosno do 13 sati po hrvatskom vremenu, i to u Australiji, Kini, Japanu i Indoneziji.

Drugi krug izbora pratit će više od 24 tisuće promatrača, a među njima neće biti i oni iz nevladine udruge U ime obitelji kojima je DIP uskratio to pravo ocijenivši da se U ime obitelji ne može smatrati udrugom koja neovisno promatra predsjedničke izbore jer otvoreno podržava jednu kandidatkinju.

Želite li momentalno primiti obavijest o svakom objavljenom članku vezanom uz predsjedničke izbore instalirajte Index.me aplikaciju i pretplatite se besplatno na tag: predsjednički izbori

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.